RESOLUCIÓN do 26 de outubro de 2006 pola que se aproba a convocatoria ordinaria para solicitar a avaliación previa á asignación das retribucións adicionais relativas ao complemento de recoñecemento á excelencia curricular e se abre o prazo para a presentación de solicitudes.
AXENCIA PARA A CALIDADE DO SISTEMA UNIVERSITARIO DE GALICIA — III. OUTRAS DISPOSICIÓNS — 03/11/2006

O Decreto 55/2004, do 4 de marzo, polo que se establecen as retribucións adicionais vinculadas a
méritos adicionais docentes, investigadores e de xestión do profesorado universitario, establece no seu articulado a necesidade da aprobación dun protocolo de avaliación por parte da Axencia para a Calidade do Sistema Universitario de Galicia (ACSUG), como órgano encargado de realizar a valoración previa da actividade docente e investigadora, necesaria para a asignación das retribucións adicionais reguladas polo mencionado decreto.
Coa aprobación da orde da Consellería de Educación e Ordenación Universitaria do 16 de outubro de 2006 (DOG do 26 de outubro) pola que se publica o protocolo de avaliación elaborado pola Comisión
Galega de Informes, Avaliación, Certificación e Acreditación (CGIACA), relativo aos criterios e méritos de valoración e aos procedementos para solicitar a valoración previa e asignación dos complementos de recoñecemento á excelencia curricular docente e investigadora, e de recoñecemento polos cargos de xestión, complétase o sistema para avaliar ou informar as actividades docentes e investigadoras, previas á asignación das retribucións adicionais vinculadas ao recoñecemento do labor docente e investigador dos profesores pertencentes ao Sistema Universitario de Galicia.
De acordo co establecido no artigo 5.2º da devandita orde, por acordo da CGIACA do 24 de outubro de 2006, establecéronse os méritos que poderán ser obxecto de valoración adicional, e que se incorporan a esta resolución como anexos I e II.
De conformidade co establecido na Orde do 16 de outubro de 2006, o Consello de Dirección da Axencia para a Calidade do Sistema Universitario de Galicia convocará, mediante resolución, a apertura do prazo para a presentación de solicitudes para a asignación dos complementos retributivos.
Por Resolución do 21 de setembro de 2006 (DOG do 3 de outubro) publícanse os acordos do Consello de Dirección da Axencia para a Calidade do Sistema Universitario de Galicia, polos que se delegan no seu presidente a realización das convocatorias anuais de valoración previa á asignación de complementos retributivos, polo que, en virtude das citadas competencias delegadas,
RESOLVO:
Primeira.-Obxecto.
Aprobar a convocatoria ordinaria e abrir o prazo de presentación de instancias, para solicitar a valoración previa á asignación das retribucións adicionais relativas ao complemento de recoñecemento á excelencia curricular docente e investigadora establecido no artigo 2.3º do Decreto 55/2004, do 4 de marzo, polo que se establecen as retribucións adicionais vinculadas a méritos adicionais docentes, investigadores e de xestión do profesorado universitario.
Segunda.-Destinatarios.
De conformidade co disposto no artigo 1 do Decreto 55/2004, do 4 de marzo, polo que se establecen as retribucións adicionais vinculadas a méritos adicionais docentes, investigadores e de xestión do profesorado universitario, poderá solicitar a valoración previa á asignación das retribucións adicionais sinaladas na base anterior, o persoal docente e investigador das universidades públicas que compoñen o Sistema Universitario de Galicia (SUG).
Terceira.-Requisitos.
De conformidade co citado artigo 1 do Decreto 55/2004, do 4 de marzo, o artigo 6.3º da mesma
disposición, así como co disposto polo artigo 2.1º da Orde do 16 de outubro de 2006, pola que se publica o protocolo de avaliación elaborado pola Comisión Galega de Informes, Avaliación, Certificación e Acreditación (CGIACA), relativo aos criterios e méritos de valoración e aos procedementos para solicitar a valoración previa e asignación dos complementos de recoñecemento á excelencia curricular docente e investigadora, e de recoñecemento polos cargos de xestión, para obter a valoración, será necesario:
1. Estar integrado no cadro do persoal docente e investigador, como funcionario ou como contratado doutor, de calquera das universidades públicas de Galicia.
2. Que a praza do solicitante sexa fixa e estable, tendo superado o correspondente concurso-oposición establecido na lei.
3. Acreditar polo menos un ano de servizo na súa praza, cumprido o 30 de xuño de 2006.
4. Ter recoñecidos, o 30 de xuño de 2006, dous quinquenios de docencia pola universidade.
5. Ter recoñecido, o 30 de xuño de 2006, un sexenio de investigación pola Comisión Nacional Avaliadora da Actividade Investigadora.
6. Valoración positiva dos méritos en que se sustente a solicitude, pola Axencia para a Calidade do Sistema Universitario de Galicia, de acordo co protocolo de avaliación aprobado para o efecto pola Comisión Galega de Informes, Avaliación, Certificación e Acreditación na Orde do 16 de outubro de 2006, pola que se publica o protocolo de avaliación elaborado pola Comisión Galega de Informes, Avaliación, Certificación e Acreditación (CGIACA), relativo aos criterios e méritos de valoración e aos procedementos para solicitar a valoración previa e asignación dos complementos de recoñecemento á excelencia curricular docente e investigadora, e de recoñecemento polos cargos de xestión.
Cuarta.-Solicitudes.
As solicitudes dirixiranse ao presidente da Axencia para a Calidade do Sistema Universitario de Galicia (ACSUG), e presentaranse ante esta no modelo normalizado que se publica para o efecto como anexo III a esta resolución.
Estas solicitudes poderán presentarse en calquera dos rexistros relacionados no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, así como nos rexistros de calquera das universidades integrantes do Sistema Universitario de Galicia.
Quinta.-Presentación da documentación.
1. Os solicitantes deberán presentar a seguinte documentación:
-Modelo normalizado de instancia que se publica para o efecto como anexo III.
-Fotocopia de documento acreditativo da identidade do solicitante (DNI ou equivalente).
-Relación de méritos presentados, de entre os relacionados nos anexos I e II, acadados ata o 30 de xuño de 2006, que deberá cubrirse no modelo normalizado que se publica para o efecto como anexo IV.
-Documentación acreditativa dos citados méritos curriculares presentados.
-Curriculum vitae completo en calquera dos formatos existentes (ANEP, Dirección Xeral I+ D, etc.).
2. Tanto o modelo normalizado de instancia (anexo III) como o de relación de méritos (anexo IV), deberanse cubrir en formato dixital, na aplicación informática a que se poderá acceder na páxina web: www.acsug.es. Unha vez cubertos estes documentos en formato dixital, deberanse de imprimir e asinar debidamente. Unha vez feito isto, presentaranse ante a axencia do xeito que se establece na base cuarta, xunto cos demais documentos que se relacionan no punto anterior, sempre que non fosen remitidos telematicamente.
Sexta.-Prazo.
O prazo para presentar as instancias solicitando a asignación das retribucións adicionais relativas ao complemento de recoñecemento á excelencia curricular docente e investigador será de 15 días naturais contados desde o día seguinte ao da publicación desta resolución no Diario Oficial de Galicia.
Sétima.-Admisión a trámite e emenda das solicitudes.
1. A ACSUG comprobará que as solicitudes presentadas en prazo cumpran cos requisitos establecidos pola Orde do 16 de outubro de 2006 e demais normativa de aplicación necesarios para admitilas a trámite.
2. A emenda dos defectos apreciados na documentación entregada deberá realizarse polos interesados no prazo de 10 días hábiles a partir do día seguinte ao da notificación do requirimento de emenda, consonte o disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de non atender o devandito requirimento, entenderase que desisten da súa petición.
3. Sen prexuízo do disposto no parágrafo anterior, a ACSUG, poderá comprobar os datos alegados, así
como aqueles datos académicos e de investigación relevantes para a avaliación, solicitando información para tal efecto ás distintas institucións implicadas. Do mesmo xeito, a ACSUG poderá requirir dos solicitantes as aclaracións e concrecións que considere oportunas en relación aos méritos alegados.
Oitava.-Procedemento.
1. O procedemento para a tramitación das solicitudes farase de conformidade co regulado na Orde do 16 de outubro de 2006, pola que se publica o protocolo de avaliación elaborado pola Comisión Galega de Informes, Avaliación, Certificación e Acreditación (CGIACA), relativo aos criterios e méritos de valoración e aos procedementos para solicitar a valoración previa e asignación dos complementos de recoñecemento á excelencia curricular docente e investigadora, e de recoñecemento polos cargos de xestión.
2. Os acordos de valoración adoptados polo Consello de Dirección da ACSUG, previos á asignación singular e individual dos referidos complementos polos consellos sociais das universidades, que serán notificados a cada solicitante persoal e directamente, esgotan a vía administrativa, e poderán ser obxecto de recurso de reposición ante o mesmo órgano que os ditou ou ser impugnados directamente ante a xurisdición contencioso-administrativa.
3. Sen prexuízo do establecido no parágrafo anterior, os acordos de valoración adoptados polo Consello de Dirección da ACSUG, cando resulten positivos, serán notificados directamente pola ACSUG ás correspondentes universidades, para que procedan, se é o caso, os seus consellos sociais, á asignación singular e individual dos referidos complementos.
Novena.-Protección de datos de carácter persoal.
Nesta convocatoria cúmprese co indicado na Lei orgánica 15/1999, do 13 de decembro, de protección de datos de carácter persoal (BOE nº 298, do 14 de decembro), poñendo en coñecemento dos interesados o dereito de acceso, rectificación, cancelación e oposición ao tratamento dos seus datos persoais, que poderán exercer mediante escrito dirixido á Axencia para a Calidade do Sistema Universitario de Galicia. Lamas de Abade, s/n, IES Compostela 5º andar, 15702 Santiago de Compostela (A Coruña).
Décima.-Entrada en vigor.
Esta resolución producirá efectos a partir do día seguinte ao da súa publicación no Diario Oficial de Galicia.
Santiago de Compostela, 26 de outubro de 2006.
Manuel Cecilio Díaz Díaz
Presidente do Consello de Dirección da Axencia
para a Calidade do Sistema Universitario de Galicia
ANEXO I
Méritos da actividade docente
(Período 2001-2005)
1. Creación de materiais docentes para a docencia universitaria: libros, capítulos de libros, separatas, artigos, traducións, software e outros materiais para a docencia.
2. Implicación na mellora da activade docente universitaria:
a) Coordinación de curso*.
b) Coordinación de titulación*.
3. Participación en actividades de formación docente universitaria:
a) Dirección de cursos de formación docente de, polo menos, 20 horas.
b) Impartición de cursos de formación docente.
c) Asistencia a cursos de formación docente.
4. Coordinación e titorización de programas de prácticas en empresas e institucións (regulados mediante convenios ou certificación de órgano colexiado académico)*.
5. Coordinación e titorización de proxectos de mobilidade e intercambio de estudantes: Erasmus, Erasmus Mundus e outros*.
6. Participación dos docentes en programas de mobilidade e intercambio internacionais e/ou interuniversitarios*.
7. Participación en actividades de innovación docente:
a) Proxectos subvencionados de innovación docente.
b) Elaboración de guías docentes.
c) Utilización de plataformas virtuais.
d) Participación en proxectos docentes de implantacións de ECTS.
e) Participación en programas piloto de implantación de EEES.
f) Participación en comités de autoavaliación, comités externos de avaliación, comisións e outros de relevancia docente*.
8. Outras actividades relacionadas coa docencia universitaria:
a) Premios e distincións relacionados coa actividade docente.
b) Invitacións a participar en actividades docentes.
c) Redes docentes.
d) Outras actividades.
9. Valoración da actividade docente universitaria: opinión dos estudantes respecto á docencia impartida polo profesorado.
* Sempre e cando o seu desempeño non sexa consecuencia da ocupación dun determinado cargo académico.
ANEXO II
Méritos da actividade investigadora e de transferencia de coñecemento
(Período 2001-2005)
1) Actividade investigadora.
A) Teses doutorais dirixidas.
B) Proxectos/convenios-contratos con empresas-institucións.
a) Dirección/participación en proxectos competitivos de ámbito internacional.
b) Dirección/participación en proxectos competitivos de ámbito estatal.
c) Dirección/participación en convenios ou contratos de ámbito internacional.
d) Dirección/participación en convenios ou contratos de ámbito estatal.
e) Dirección de proxectos autonómicos, especialmente os dos programas sectoriais.
C) Congresos: impartición de conferencias plenarias por invitación.
D) Organización da investigación:
a) Organización eventos científicos e culturais de relevancia internacional (o comité organizador será unha institución internacional ou de composición internacional).
b) Pertenza a comités científicos internacionais.
c) Editor ou membro de comités de redacción de revistas de ámbito internacional.
d) Editor ou membro de comités de redacción de revistas de ámbito nacional con difusión internacional.
e) Organización/dirección de expedicións científicas, escavacións arqueolóxicas relevantes, etc.
f) Dirección/participación en redes temáticas financiadas.
g) Premios e distincións relacionados coa actividade investigadora.
2) Transferencia e divulgación de coñecemento.
a) Transferencias tecnolóxicas.
b) Patentes recoñecidas internacionalmente.
c) Dirección/participación en convenios con empresas/institucións.
d) Comisario de exposicións de relevancia estatal ou internacional.
e) Informes relevantes.
f) Estudos relevantes para o desenvolvemento social, económico, científico e cultural de Galicia.
g) Creación de empresas de base tecnolóxica que supoñan transferencia de tecnoloxía.